**Kiosztandó a „Javaslat ingatlanokkal kapcsolatos döntések meghozatalára” című 7. napirendi ponthoz**

A Terület- és Településfejlesztési Operatív Program keretében megvalósuló integrált területi programok jóváhagyásáról szóló 1612/2016 (XI.8.) Korm. határozatban foglaltak értelmében Szombathely Megyei Jogú Város Integrált Területi programja alapján támogatásban részesített projektek többsége megvalósításra került. A még nem lezárt, megvalósítás alatt levő projektek zömében a kivitelezési és egyéb, a megvalósításhoz szükséges szerződések megkötésre, a szerződésekkel lekötött összegek túlnyomó része elszámolásra kerültek.

Szombathely Megyei Jogú Város Önkormányzata és városvezetése mindent elkövet annak érdekében, hogy a rendelkezésre álló TOP forráskeretet maximális hatékonysággal felhasználhassa. A Terület- és Településfejlesztési Operatív Program keretében új pályázati felhívás megjelenése már nem várható, ezért a forrásvesztés elkerülése érdekében újabb egyeztetéseket folytatott a TOP Irányító Hatósággal és a Magyar Államkincstárral, mely során kezdeményezte egy még folyamatban lévő projekt újabb kiterjesztését további projektelem beemelésével. Az egyeztetések alapján a maradvány sikeres felhasználása érdekében lehetségesnek tűnik egy olyan projekt meghatározása, amelynek az elindításához a tervek rendelkezésre állnak és határidőben, azaz legkésőbb 2023. december 30. napjáig a projekt sikeresen és eredményesen lezárható.

A fentiekben részletezett keretmaradvány felhasználására az IH felé a TOP-6.1.5-SH1-2019-00002 számú „A Ferenczy utca hiányzó szakaszának kiépítése Szombathelyen” című projekt került nevesítésre és megjelölésre, melynek keretében a műszaki tartalom kibővítésével a még rendelkezésre álló forrásmaradvány felhasználható, mivel a megvalósítani kívánt többlet műszaki tartalom (Károly Róbert és Szőlős utca felújítása) illeszkedik ezen folyamatban levő projekt Pályázati Felhívásának előírásaihoz. A megvalósítani kívánt többlet műszaki tartalom, azaz a Károly Róbert utca és a Szőlős utca felújítására Szombathely MJV Önkormányzata 2023. március 7-én többlettámogatás igényt nyújtott be a Közreműködő Szervezet felé.

A Terület- és Településfejlesztési Operatív Program és Versenyképes Közép-Magyarország Operatív Program keretében megvalósuló egyes projektek összköltségének növelésérő szóló 1194/2023. (V.15.) Kormányhatározat alapján a TOP-6.1.5-15-SH1-2019-00002 azonosítószámú projekt 395.135.038 **Ft** többlettámogatásban részesült. A Közreműködő Szervezet 2023. június 2-án küldött hivatalos értesítője alapján a TOP-6.1.5-15-SH1-2019-00002 azonosítószámú projekt többlettámogatás iránti igényének jóváhagyásához és a Támogatási Szerződésben való átvezetéséhez az Irányító Hatóság a 1194/2023 (V.15.) Kormányhatározat alapján, az alábbiak szerint járul hozzá: „A projekt eredetileg megítélt támogatásának és elszámolható költségének (703.630.955 forint)  további 395.135.038 forinttal való megemelésével a projekt megítélt támogatása és összköltsége összesen 1.098.765993 forintra növekszik.”

A többlettámogatási kérelem benyújtásával egyidejűleg Szombathely Megyei Jogú Város Önkormányzata elindította az érintett útszakaszok építésére vonatkozó kivitelezési közbeszerzési eljárásokat. Mindkét közbeszerzési eljárás esetén az ajánlatok értékelése folyamatban van, de már most valószínűsíthető, hogy a rendelkezésre álló fedezethez képest jelentős maradvány prognosztizálható. Szombathely Megyei Jogú Város Önkormányzata a maradvány összeg felhasználása érdekében a projekt műszaki tartalmának újabb módosítását szeretné kezdeményezni többlet műszaki tartalom bevonásával, a Kodály Zoltán utca felújításával.

A projekt fő céljának a módosítani kívánt új többlet-tartalom is megfelel: a beavatkozás tárgya önkormányzati tulajdonú út felújítása annak érdekében, hogy a Szombathely város gazdasági területei megközelíthetőek legyenek a vállalkozások és a munkavállalók számára, közvetve és közvetlenül hozzájárulnak a foglalkoztatás növeléséhez, a foglalkoztatottság megtartásához, a munkaerő mobilitás feltételeinek javításához. A megvalósítani kívánt többlet műszaki tartalom, azaz a Kodály Zoltán utca felújítása megfelel a Pályázati Felhívásban előírt műszaki-szakmai feltételeknek, illeszkedik az operatív programhoz, a műszaki leírás kivitelezési szinten kidolgozott, a kivitelei terv rendelkezésre áll, az újonnan bevonandó útszakasz tulajdonviszonyai rendezettek.

A projekt megvalósításához szükséges a feltételes közbeszerzési eljárás elindítása, valamint a TOP-6.1.5-SH1-2019-00002 számú projekt támogatói okirata módosításának kezdeményezése.

Tájékoztatom a Tisztelt Közgyűlést, hogy a szoros határidőkre tekintettel a szóban forgó projekt megvalósítása bizonytalan.

Javaslom, a Tisztelt Közgyűlés támogassa, hogy a TOP-6.1.5-SH1-2019-00002 számú projektbe a Kodály Zoltán utca útburkolatának felújítása bevonásra kerüljön, egyúttal hatalmazzon fel arra, hogy a támogatói okirat módosítása érdekében szükséges intézkedéseket megtegyem, továbbá, hogy a feltételes közbeszerzési eljárás kiírásra kerüljön azzal, hogy az eljárás akkor zárható le, amennyiben az Irányító Hatóság és a Közreműködő Szervezet a Kodály Zoltán utca felújítását, mint többlet műszaki tartalmat jóváhagyja, valamint a kivitelezési szerződés legkésőbb 2023. szeptember 30-ig hatályba lép.

**Határozati javaslat**

**........../2023. (VI.15.) Kgy. sz. határozat**

1. Szombathely Megyei Jogú Város Közgyűlése támogatja, hogy a TOP-6.1.5-SH1-2019-00002 számú „A Ferenczy utca hiányzó szakaszának kiépítése Szombathelyen” c. projektbe a Kodály Zoltán utca burkolatfelújítása bevonásra kerüljön.
2. A Közgyűlés felhatalmazza a polgármestert, hogy a támogatói okirat módosítása érdekében szükséges intézkedéseket megtegye, továbbá, hogy a feltételes közbeszerzési eljárás kiírásra kerüljön azzal, hogy az eljárás akkor zárható le, amennyiben az Irányító Hatóság és a Közreműködő Szervezet a Kodály Zoltán utca felújítását, mint többlet műszaki tartalmat jóváhagyja, valamint a kivitelezési szerződés legkésőbb 2023. szeptember 30-ig hatályba lép.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal